Skipet ble kapret av norske motstandsfolk 15. mars 1942 og ført til Aberdeen. «Galtesund» var på vei nordover fra Flekkefjord mot Rekefjord i rute, da seks bevæpnede karer tok kommandoen i styrehuset kl.18.40 og forlangte at skipet skulle gå til Skottland. Gruppen var ledet av kaptein Odd K. Starheim fra Kompani Linge, da under dekknavnet Ola Svendsen. En av kaprerne var Einar Skinnarland, som arbeidet ved et kraftverk i Telemark og hadde med seg viktig informasjon om tyskernes tungtvannanlegg i Vemork ved Rjukan (hvor britene planla en sabotasjeaksjon på denne tiden). Da «Galtesund» ble kapret befant skipet seg tvers av Jøssingfjord i nordøst kuling med snøbyger. Etter råd fra losen (marinelos Birger Hansen), fortsatte man nordover til Hådyret før man svingte vestover.